  Виталий Пронин «Брангуртысь песянайёс» коллективлэн «Евровидение» ӵошатсконысь видеоез «Youtube» бамын 4 миллион пала адями учкемын ни. Комментариос вуо Сербиысь, Голландиысь, Португалиысь, араб кылын… Паймемын быдэс дунне - Москва но Европа гинэ ӧвӧл, асьсэос удмуртъёс абдрамын. Шат вуиз «зарни вакыт»? Удмурт кыл чузъяське быдэс Музъем шар тыр?Дышим ни кадь брангурт песяйёсмылэн вамышен-вамышен осконтэм ӝуждалаосы тубемзылы. Нырысь, оло, золгес оским: вераськонъёс вал, «Битлзысь» кизилиен Пол Маккартниен кырӟалозы шуыса. Нош Москваысь продюсер центрен герӟаськемзы бере Надежда Бабкиналы «подтанцовка» выллем сяна ӧз луэ. «Евровидение» возьматӥз: соос андеграундысь потыса - умой-а со, урод-а - трос калыклэн сюлмаз яратон кенжытӥзы. Но популярной луыны секыт.Бадӟым букмекер контораос, кылсярысь, «William Hill» но «Ladbrokes», ставка пуктыло ни, Бакуын ортчоно «Евровидениын» кин вормоз шуыса. Али нырысетӥ интые потэ марокко-бербер выжыысь швед кырӟась Лорин, кыкетӥ интые сюро асьме песянайёс. Со куспын Интернет вотэсын огыр-бугыр вераськонъёс вӧлмо. «Судъясьёс» брангуртъёслэсь нимзэс кызьы гинэ уг зуркато: «ӟуч шоу-бизнеслэн бамаз чабкон», «Россиез вузан», «ӟуч лулэз воштон». Мукетъёсыз споръясько: «ӟуч ӧвӧл со, удмурт»! «Мар татын возьдаськонэз - анай кылзэс данъяло!» «Кырӟан ӟеч, «сиськи но понтъёс» ӧвӧл - выжы герӟетъёс сярысь со». Кин ке серекъя, водка, балалайка но гондыр уг тырмы шуыса. Тросэз ӟученыз сурало, мар со «удмурт» куд-ог учкисьёслы чик но тодмо ӧвӧл.Аналитикъёс но визьмояськисьёс валэкто: Европаын али фольклор но этно мылкыдъёс кузёясько. Калык жадиз шоу-бизнеслэсь, «чилясь макесъёслэсь», шоголляськемлэсь. Уг тырмы оскымонэз, чылкытэз… * * *Удмуртъёс нош кӧня ке ӟудэмын, лэся. Валамон, асьмемыз пачылмытӥз пумтэм-йылтэм данъяськон, ваньмы ми песянайёс понна меӵак эфирын 26-тӥ мае висёмы. Нош Москваын вормемзы бере, 8-тӥ мартэ ӵукна ик, удмурт Интернет таркам кузьыли кар выллем адскиз - азьтэмез но брангурт песянайёс сярысь вераськиз. Тулыс, нылкышно нунал - кыӵе, пе! Песянайёслэн данзы ваньзэ согиз.Аслам малпамея, та феномен - удмурт ӧвӧл ини. Кызьы ке со вольтчиз ки улысьтымы… Огъя дунне висёнъёс сярысь маде кадь та пумтэм брангурт кырӟан. Дуннелы кулэ песянай, кудӥз сое утёз, вешалоз, пичи дыръяз кадь ик. Укыр паськыт алямын пӧяськон, ляб улэ аналскон. Таӵе вакытэ туж потэ кылзэм зэмос калык гуръёсты.Мукетыз ужпум - кызьы сое азинто продюсеръёс. Мон понна трослы матынгес вал «экспериментлэн» кутсконэз, соку Паша Поздеев куриз песянайёсты В. Цойлэсь, Б. Гребенщиковлэсь кырӟанъёссэс, «Битлзлэсь» гуръёссэ удмуртомытыны. Песянайёс рок-андеграундысь пегӟизы дунтэм поп ӧре. Продюсеръёс воштӥськизы, пыртӥзы «коньдон» шӧм.Тани мар гожтэ удмурт «Сайлент ву гур» рок-группаысь Анатолий Галиханов:«Нош но нош кылзӥсько выль кырӟанзэс - пумен золгес мылкыды пуксе. Туж «дунтэм» кылӥське. 2010-тӥ арысь «Айшон» кырӟанзы кужмогес, оскымонгес, яркытгес вал. Эх, номыре но уг валало со продюсер шуонъёссы, удмурт кырӟанэз сурало-пожало!»Та веран борды мукет малпанъёс итӥськизы: «коллективез виён», «культураез йырчукин берыктон». Огез пияш мылкыдэз ӝутыны выриз ик: «Эн куректэ! Эсьмаса, удмуртъёс сярысь песянайёс пыр ке но тодозы - воксё тодымтэзылэсь умойгес».Пӧсь ченгешонъёсы пыриськиз Ижысь «Ингур» капеллалэн кивалтӥсез Валерий Митрофанов:- Со, конечно, вормон, но сыӵе кырӟан калык искусстволы матын ӧвӧл ни. Жаль, вань калык коллективъёс соослэн пытьыостӥзы ортчизы ке. Соку удмурт шӧм быроз, удмурт кырӟан но куасьмоз. Мон категорически пумит удмурт калык искусствоез таӵе эстрадной шоу каремлы. Пропаганда ке пропаганда, но удмуртлык татын берпуметӥ интые кыле, нырысетӥ интыын - эстрадной шоу, попса.Удмурт кун филармониысь «Шулдыр ӝыт» эстрада театрлэн лулчеберетъя кивалтӥсез Марина Галичанина:- Кӧня ке ар талэсь азьло «Евровидениын» та выллем ик учыр Lordi группаен вал - финъёс паймытӥзы, мукет адскизы. Адямиослы кулэ гочатон, тунсыкоез, шок. Дима Билан куараеныз вормиз ке, «Брангурт песянайёс» эшшо огпол валан сётӥзы: «Евровидение» - со 80-тӥ-90-тž аръёсы кадь профессиональной эстрадалэн ӵошатсконэз ӧвӧл ни, али ворме шоу. Мукет ласянь, песянайёс - молодцы! Кулэ вакытэ кулэ интыын кулэ киосы сюризы. Сӥзисько соослы вормон.«Брангурт песянайёслэн азьвыл продюсерзы Павел Поздеев:- Зэмзэ но, вормемзылы ӧй оскы, 7-тӥ инты басьтозы, кожай. Но та учыр, 4 аръем экспериментлэн емышез шумпоттэ. Продюсер синмын учкыса, коньдон поттон ласянь татын ваньмыз умой. «Party for everybody» кырӟанлэн гурез но, кылъёсыз но йыре кылё. Удмурт пиарщик сямен вазиськисько таӵе куронъёсын: припевысь англи кылъёсты воштыны кулэ удмурт чуръёсын: «Камон, нылъёс! Камон, пиос! Камон, эшъёс!» «Бум-бум» кылэз «йыг-йыг» шуоно. Соку кырӟанзы удмуртомоз. Али Электроники диджейёсын ӵапак та бордын ужаськом.Калыкез мон курисько: песянайёслы профессионал дунъет эн сётэ. Учконо огъя, удмурт культура понна мар соос вайизы. Популяризация, тодман, удмуртсэ дуннее пыртон. Ваньзэсты ӧтисько та ласянь дунъяны.Брангурт песянайёслэсь феномензэс эскерозы 21-тӥ мартэ Ижысь «Грифон» галереяын. Вань визь кужыммес люкалом но тыршом валаны, малы соос вормизы. Ӧтиськом вань мылкыд карисьёсты!Дарали Лели.  